KAVAND

 05.11.2018

**SELETUSKIRI**

**maaeluministri 4. mai 2017. a määruse nr 37 „Põllumajandus-, maamajandus- ja veterinaariavaldkonna praktikatoetus“ muutmise eelnõu juurde**

## 1. Sissejuhatus

Määrus kehtestatakse maaelu ja põllumajandusturu korraldamise seaduse § 202 lõike 1 alusel.

Maaeluministri 4. mai 2017. a määrust nr 37 „Põllumajandus-, maamajandus- ja veterinaariavaldkonna praktikatoetus“ muudetakse seoses riigieelarve tekkepõhisele arvestusele üleminekuga.

Kehtiva määruse kohaselt võetakse toetuse taotlusi (edaspidi *taotlus*) vastu oktoobris 12 kuu pikkuse perioodi kohta, lähtudes riigieelarve kassapõhisest arvestusest, mis tähendab, et toetus makstakse välja eelarveaasta sees, detsembris. Määruse muudatuse tulemusel esitatakse taotlus ajavahemikul jaanuarist detsembrini, lähtudes riigieelarve tekkepõhisele arvestusele üleminekust.

Määruse alusel antava toetuse eesmärk on motiveerida põllumajandusvaldkonna ettevõtjaid võtma praktikale õpilasi või üliõpilasi, kes õpivad statsionaarses õppes ja täiskoormusega. Toetuse maksmisega soovitakse kaasa aidata põllumajandusvaldkonna ettevõtetes toimuva ajakohase praktika läbiviimisele reaalses töökeskkonnas, hüvitades osaliselt õpilase või üliõpilase praktika juhendamise ja korraldamise kulud.

Eelnõu ja seletuskirja on ette valmistanud Maaeluministeeriumi teadus- ja arendusosakonna peaspetsialist Liina Kaljula (625 6257, liina.kaljula@agri.ee). Juriidilise ekspertiisi on eelnõule teinud õigusosakonna peaspetsialist Maarika Öövel (625 6197, maarika.oovel@agri.ee) ning keeleliselt toimetas eelnõu sama osakonna peaspetsialist Laura Ojava (625 6523, laura.ojava@agri.ee).

## 2. Eelnõu sisu ja võrdlev analüüs

Eelnõu töötati välja seoses riigieelarve tekkepõhisele arvestusele üleminekuga, eesmärgiga viia taotluste menetlemise kord tekkepõhisele arvestusele üleminekuga vastavusse. Muudatuse tulemusel esitatakse taotlus taotluse esitamise aastale järgneva aasta jaanuaris.

**Eelnõu punktis 1** sätestatakse praktika kestus. Praktika alguskuupäev ei tohi olla varasem kui taotluse esitamise aastale eelnenud aasta 1. jaanuar ega hilisem kui taotluse esitamise aastale eelnenud aasta 31. detsember.

**Eelnõu punktis 2** sätestatakse taotluse esitamise ajaks 5. jaanuar kuni 15. jaanuar. Muudatuse tulemusel on taotluse esitamise tähtaeg jaanuaris. Riigieelarve tekkepõhisele arvestusele üleminekust tulenevalt tehakse praktikakulud taotlemisele eelneval kalendriaastal.

Kehtiva määruse § 5 lõike 1 kohaselt esitatakse taotlus oktoobris ja praktikatoetuse maksmisel kasutatud senise riigieelarve kassapõhise arvestamise tõttu tuleb toetus välja maksta hiljemalt toetuse määramise aasta detsembris.

**Eelnõu punkti 3** kohaselt teeb Põllumajanduse Registrite ja Informatsiooni Amet (edaspidi *PRIA*) toetuse määramise ja maksmise otsuse 45 tööpäeva jooksul arvates taotluse esitamise tähtpäevast ehk 15. jaanuarist.

**Eelnõu punktis 4** sätestatakse üleminekuperiood seoses riigieelarve tekkepõhisele arvestusele üleminekuga.

Erandkorras esitatakse 2018. aasta neljandas kvartalis läbiviidud praktika kohta taotlus 2019. aasta jaanuaris. Muudatuse tulemusel on selge 2018. aasta eelarve kasutamine ning tagatakse kalendriaastapõhine taotluste menetlemine alates 2019. aastast.

## 3. Eelnõu vastavus Euroopa Liidu õigusele

Eelnõu ei ole seotud Euroopa Liidu õigusega. Toetust ei käsitata riigiabina.

## 4. Määruse mõjud

Määruse põhimõju on seotud õigusselgusega ning riigieelarve tekkepõhisele arvestusele üleminekuga.

Eelnõul puuduvad majanduslik ja regionaalne mõju, samuti mõju turvalisusele.

Administratiivne mõju ja mõjud riigieelarvele (positiivne): eelnõu tulemusel on tagatud riigieelarve tekkepõhisele arvestusele üleminek ka praktikatoetuse puhul. Eelnõu jõustumisel tuleb PRIAl ümber korraldada taotluste menetlemise ajagraafik.

## 5. Määruse rakendamisega seotud tegevused, vajalikud kulutused ja määruse rakendamise eeldatavad tulud

Määruse kehtestamisel tuleb PRIAl ümber korraldada taotluste menetlemise protseduurid. Määruse rakendamiseks vajalikud vahendid leitakse Maaeluministeeriumi 2018. aasta eelarves sisalduvate maaelu ja põllumajandusturu korraldamise seaduse alusel antavate toetuste eelarvejäägi arvelt. 2018. aasta neljandas kvartalis tehtud praktikakuludeks vajaminev toetuse summa on 40 000 eurot.

## 6. Määruse jõustumine

Määrus jõustub üldises korras.

## 7. Eelnõu kooskõlastamine, huvirühmade kaasamine ja avalik konsultatsioon

Eelnõu esitatakse kooskõlastamiseks Rahandusministeeriumile ning Haridus- ja Teadusministeeriumile eelnõude infosüsteemi EIS kaudu. Eelnõu kooskõlastamise käigus esitatakse eelnõu e-posti teel PRIAle.